钦定古今图书集成/明伦汇编/官常典/第385卷 > 达礼麻识理
## 钦定古今图书集成/明伦汇编/官常典/第385卷 > 达礼麻识理

按《元史》本传：“达礼麻识理，字遵道，怯烈台氏。其先北
方大族，六世祖始居开平，父曰阿剌不花，江西行省
参知政事，追封赵国公，谥襄惠。达礼麻识理，少颖敏，
从师授经史，过目辄领解。至正五年，经筵选充译史，
益自砥砺于学，搢绅先生皆以远大期之。转补御史
台译史，遂除御史台照磨。十五年，拜监察御史，出佥”
山北道肃政廉访司事，未行，留为詹事院长史。俄迁
工部员外郎，复留为长史。明年，除中议，寻升参议詹
事院事。十七年，为太子家令。十八年，历秘书太监、吏
部侍郎、御史台经历，中书右司郎中。十九年，除刑部
尚书，提调南北兵马司巡绰事。盗逼畿甸，人心大恐，
达礼麻识理，能镇之以静，民恃以为安。二十一年，由
中书参议陞中书参知政事、同知经筵事。二十三年
冬，迁上都留守，兼开平府尹，加荣禄大夫，分司土岭、
东镇三州，以督转输。二十四年，朝廷以前中书令、平
章政事塔世帖木儿来为留守。时孛罗帖木儿拥兵
京师，而皇太子出居于外，达礼麻识理与塔世帖木
儿皆以忠义许国，相与结人心以观时变。未几，改授
塔世帖木儿为大司农。塔世帖木儿谓达礼麻识理
曰：“我至京师，则制于强臣，未易图也。”因留不行。适脱
吉儿以孛罗帖木儿命，屯兵盖里泊，托腹心于宗王
也速也不坚，授以金印，俾驻上都之东郊，而以留守
善安集兵于瓦吉剌部落。达礼麻识理遇之有礼。善
安辞去。孛罗帖木儿复调帖木儿、托忽速哥至上都，
以守御为名，事益矛盾。达礼麻识理，与之周旋，略无
几微见于外，而密遣前宗正扎鲁忽赤月鲁帖木儿
潜通音问于罕哈哈剌海行枢密知院益老荅儿，请
急调兵南行，又遣留守司照磨陈恭取兵兴州，访求
在闲官吏之有才者，约束东西手八剌哈赤虎贲司，
纠集丁壮苗军《火铳》，什伍相联。一旦布列铁旛竿山
下，扬言“四方勤王之师皆至。”帖木儿等大骇，一夕东
走，其所将兵尽溃。由是达礼麻识理增修武备，城守
益严。二十五年，皇太子在冀宁，命立上都分省，达世
帖木儿为平章政事，达礼麻识理为右丞，便宜行事，
以固护根本。七月，秃坚帖木儿用孛罗帖木儿命，以
兵犯上都。先遣利用少监帖里哥赤至上都，令广备
粮饩，远迓大军。达礼麻识理开陈大义，戮之于市，民
情乃定。已而委坚帖木儿帅铁甲马步军蔽野而至，
呼声动天。达礼麻识理饬军士城守，申明逆顺之理，
以安人心。巡视城壁，昼夜不少息。夜遣死士缒城而
下，焚其攻具，而调副留守秃鲁迷失海牙引兵由小
东门出，与之大战卧龙冈，败之。未几，孛罗帖木儿伏
诛，秃坚帖木儿皆奔溃，而上都以安。拜中书右丞，兼
上都留守，提调虎贲司，加光禄大夫，赐黄金系腰，仍
命提调东西手八剌哈赤。既而上都分省罢，遥授中书平章政事。上都留守位居第一，力辞，不允。明年，召
为太宗正府也可扎鲁忽赤。又明年，拜太子詹事，奉
诏至军中，宣明大义，藩将感悦。迁翰林学士承旨。秋，
除知枢密院事、大抚军院事。初，大抚军院之立，皇太
子用完者帖木儿、荅尔麻帖林沙、伯颜帖木儿、李国
凤等计，专以备御扩廓帖木儿。既而政权不一，事务
益乖，各复引去。而达礼麻识理之至事，且无可为者。
达礼麻识理之卒也先一夕，怯薛官哈剌章者，阿儿
剌屯阿鲁图孙也，夜梦太祖召见，语之曰：“我以勤劳
取天下，以传于妥欢帖睦尔，而爱猷识理达腊不克
肖似，废坏我家法。苟不即改图，天命不可保矣。尔吾
功臣之后，且诚实，故召汝语汝。明旦亟以吾言告而
主及爱猷识礼”达腊：“汝不以告，吾即殛汝；告而不改，
则吾它有处之。达礼麻识理其人，庶几识事宜者，然
知而不言，将焉用之？吾其先殛之矣。”明旦，哈剌章入
见帝，具以梦告。帝令以告皇太子，比出，则达礼麻识
理已无疾而卒矣。